  Туспуктэм: Удмуртиысь тазалыкез утёнъя министерстволэн пресс-службаез Анжелика Тихонова корреспондент Удмуртие вож нуныослэсь тыоссэс шокатӥсь куинь туала аппаратъёс вуизы. Кыксэ Нылпиослы элькун эмъюртэ сётӥзы, одӥгзэ – Ижкарысь 5 номеро нылпи ваён юртэ. Со сярысь элькунысь тазалыкез утёнъя министерстволэн пресс-службаез ивортӥз. Выль аппаратъёс кӧня ке режимен ужаны быгато, со пӧлын кислородэз бадӟым ӵемлыкен сётон режимын но. Удмуртиысь тазалыкез утёнъя министерствоысь нылпи анестезиологияя но реаниматологияя штатэ пырисьтэм ӧнерчи Сергей Евсеев верамъя, сыӵе тӥрлык эмчиослы тыослэн тужгес секыт висёнъёссылэсь курадӟись нуныослы но юрттыны луонлык сётоз. « Нылпиослэн бронхолёгочной системазылэн физиология ласянь ас аспӧртэмлыкъёссы, соин ик соослэн тыосазы патологиос ӵемгес кылдо. Тыосты шокатӥсь выль аппаратъёс али вордӥськем но пичи пиналъёс респираторной дистресс-синдромлэсь, пневмонилэсь, со пӧлын ковидэн герӟаськеменыз, нылпигердэз котыртӥсь вуосын аспирацилэсь, пневмоторакслэсь, тыоссы вӧсь луэмлэсь но мукетызлэсь курадӟон дыръя кутӥськыны быгатозы » Сергей Евсеев, Удмуртиысь тазалыкез утёнъя министерствоысь нылпи анестезиологияя но реаниматологияя штатэ пырисьтэм ӧнерчи Сергей Евсеевлэн кылъёсызъя, бадӟым ӵемлыкен режим, куке газ сурет пичиен-пичиен но ӵем сётӥське, кислородэз тыослэн азэм интыосазы но вуттыны быгатэ. Тросаз учыръёсы со тужгес секыт курадӟись пациентъёслэсь улонзэс утьыны луонлык сётэ. Туала тӥрлыкез федерал но элькун коньдэтъёсысь ватсаса висъям коньдонэн басьтӥзы. Со 18 миллион манет котыр усиз. Пусъём, 2022-тӥ арын «Здравоохранение» йӧскалык ӵектос улсын Удмуртие пӧртэм висёнъёсты шараяны но эмъяны чаклам 49 эм тӥрлык вуоз. Тодэ вайытом, Удмуртиысь Син эмъянъя элькун эмъюртэ аспӧртэм «ӵуж» лазер басьтӥзы. Тегъёс: Удмуртия Ижкар нылпиос Тазалык тӥрлык эмъяськонниос  